എ.ആര്.നഗര് ബാങ്കിലേത് ദേശദ്രോഹ ഇടപാടോ? ജലീലിലിന് മുന്നില് ഇപ്പോഴും നിശബ്ദനായി കുഞ്ഞാലിക്കുട്ടി എം.മനോജ് കുമാര് ലീഗിന്റെ സമുന്നതനായ നേതാവായ കുഞ്ഞാലിക്കുട്ടിയ്ക്ക് എതിരെ ദേശദ്രോഹകള്ളപ്പണബിനാമി ഇടപാടുകള് എന്ന ഗുരുതരമായ ആരോപണം വന്നിട്ടും കുഞ്ഞാലിക്കുട്ടിയും ലീഗ് കേന്ദ്രങ്ങളും നിശബ്ദത പാലിക്കുകയാണ് ജലീല് ആരോപണം ഉന്നയിച്ച് രണ്ടാഴ്ച കഴിഞ്ഞെങ്കിലും കുഞ്ഞാലിക്കുട്ടിയോ ലീഗ് നേതാക്കളെ ഈ ആരോപണത്തിനു പ്രതിരോധം തീര്ക്കാന് ഇതുവരെ മുന്നോട്ടു വന്നിട്ടില്ല ഗുരുതരമായ ആരോപണം ലീഗിനെ നയിക്കുന്ന കുഞ്ഞാലിക്കുട്ടിയ്ക്ക് എതിരെ വന്നിട്ടും ലീഗ് കേന്ദ്രങ്ങള് ഇതുവരെ മറുപടി നല്കാത്തതാണ് രാഷ്ട്രീയ കേന്ദ്രങ്ങളില് ചര്ച്ചയാകുന്നത് തിരുവനന്തപുരം: മുന്മന്ത്രിയും എംഎല്എയുമായ കെ.ടി.ജലീലിന്റെ ആരോപണങ്ങള്ക്ക് മറുപടി നല്കാതെ മുസ്ലിം ലീഗ് നേതാവ് പി.കെ.കുഞ്ഞാലിക്കുട്ടി. എ.ആര്. നഗര് ബാങ്കില് ദേശദ്രോഹ ഇടപാടാണ് നടന്നത് എന്നാണ് കുഞ്ഞാലിക്കുട്ടിയെ ഉന്നം വെച്ച് ജലീല് വാര്ത്താസമ്മേളനത്തില് പറഞ്ഞത്. ജലീല് ആരോപണം ഉന്നയിച്ച് രണ്ടാഴ്ച കഴിഞ്ഞെങ്കിലും കുഞ്ഞാലിക്കുട്ടിയോ ലീഗ് നേതാക്കളെ ഈ ആരോപണത്തിനു പ്രതിരോധം തീര്ക്കാന് ഇതുവരെ മുന്നോട്ടു വന്നിട്ടില്ല. എ.ആര്. നഗര് സര്വീസ് സഹകരണബാങ്കില് 1021 കോടിയുടെ ദേശദ്രോഹ, കള്ളപ്പണ, ബിനാമി ഇടപാടുകള് കണ്ടെത്തിയെന്നാണ് ജലീലിന്റെ ആരോപണം. ഈ ഇടപാടുകളുടെ മുഖ്യസൂത്രധാരന്മാര് പി.കെ. കുഞ്ഞാലിക്കുട്ടിയും അദ്ദേഹത്തിന്റെ ബിനാമിയും ബാങ്ക് സെക്രട്ടറിയുമായിരുന്ന വി.കെ. ഹരികുമാറുമാണെന്നാണ് ജലീല് ആരോപിച്ചത്. മറുപടിയില്ലാതെ കുഞ്ഞാലിക്കുട്ടിയും ലീഗും ലീഗിന്റെ സമുന്നതനായ നേതാവിനെതിരെ ദേശദ്രോഹകള്ളപ്പണബിനാമി ഇടപാടുകള് എന്ന ഗുരുതരമായ ആരോപണം ഉന്നയിച്ചിട്ടും ലീഗ് കേന്ദ്രങ്ങള് ഇതുവരെ മറുപടി നല്കാത്തതാണ് രാഷ്ട്രീയ കേന്ദ്രങ്ങളില് ചര്ച്ചയാകുന്നത്. ലീഗോ, കുഞ്ഞാലിക്കുട്ടിയോ, യുഡിഎഫോ ഇതുവരെ മറുപടി നല്കിയിട്ടില്ല. ദേശദ്രോഹ ഇടപാടും കള്ളപ്പണം ഇടപാടും കുഞ്ഞാലിക്കുട്ടി നടത്തി എന്നാണ് ജലീലിന്റെ ആരോപണം. പറഞ്ഞത് ജലീല് ഇതുവരെ പിന്വലിച്ചിട്ടില്ല. അതുകൊണ്ട് തന്നെയാണ് ആരോപണം കത്തി നില്ക്കുന്നത്. എആര് ബാങ്കിന് പിന്നാലെ കുരുക്കായി ചന്ദ്രിക ഇടപാടും കുഞ്ഞാലിക്കുട്ടി ഇതേവരെ ആരോപണങ്ങള് നിഷേധിക്കാത്തതിനാല് ജലീല് പറഞ്ഞ ദേശദ്രോഹ, കള്ളപ്പണ, ബിനാമി ഇടപാടുകള് കുഞ്ഞാലിക്കുട്ടി നടത്തി എന്നല്ലേ അതിനര്ത്ഥം എന്നാണ് രാഷ്ട്രീയ നേതാക്കള് ചോദിക്കുന്നത്. ലീഗിലെ മുനീര് ആയിരുന്നെങ്കില് പോലും ഇത്തരം ആരോപണങ്ങള് ഉയര്ന്നാല് ആ ആരോപണം ഉയര്ന്ന സ്ഥലത്ത് പോയി അതിനു മറുപടി നല്കുമായിരുന്നു. പക്ഷെ കുഞ്ഞാലിക്കുട്ടി ഈ ആരോപണങ്ങള് ഉയര്ന്ന ശേഷം നിശ്ശബ്ദനാണ്. കൂനിന്മേല് കുരുംപോലെയാണ് ചന്ദ്രികയിലെ വിവാദ ഇടപാടുകളുമായി ബന്ധപ്പെട്ടു ഇഡി ഇന്നലെ കുഞ്ഞാലിക്കുട്ടിയെ ചോദ്യം ചെയ്യാന് വിളിപ്പിച്ചത്. നോട്ടുനിരോധന കാലത്ത് ചന്ദ്രിക ദിനപത്രത്തിന്റെ കൊച്ചി യൂണിറ്റിന്റെ ബാങ്ക് അക്കൗണ്ടിലേക്ക് പത്ത് കോടി രൂപ എത്തിയതാണ് കുഞ്ഞാലിക്കുട്ടിയ്ക്ക് പ്രശ്നമായത്. എ.ആര്.ബാങ്കില് നടന്നത് കള്ളപ്പണം വെളുപ്പിക്കലോ? എ.ആര്.ബാങ്കില് കള്ളപ്പണം വെളുപ്പിക്കലാണ് നടന്നത് എന്ന ആരോപണമാണ് ഉയര്ന്നത്. പ്രശ്നം ഇഡിയ്ക്ക് മുന്പില് എത്തുകയും ചെയ്തു. ഈ ഇടപാട് അന്വേഷിക്കാനാണ് കുഞ്ഞാലിക്കുട്ടിയെ ഇഡി വിളിപ്പിച്ചത്. എ.ആര്.ബാങ്ക് ഇടപാടും ചന്ദ്രികയിലെ കള്ളപ്പണ പ്രശ്നങ്ങളും കുഞ്ഞാലിക്കുട്ടിയ്ക്ക് നിലവില് ശരശയ്യ തീര്ക്കുകയാണ്. ഏത് സര്ക്കാര് വന്നാലും ശക്തനായി നിലകൊള്ളാന് കഴിയുന്ന ലീഗിന്റെ ഈ ഉന്നത നേതാവിന് അതുകൊണ്ട് തന്നെ ഇപ്പോള് അഗ്നിപരീക്ഷയുടെ കാലമാണ്. ഐസ്ക്രീം പാര്ലര് കേസിന് ശേഷം ഇതാദ്യമായാണ് കുഞ്ഞാലിക്കുട്ടി വീണ്ടും പ്രശ്ന സങ്കീര്ണ്ണമായ അവസ്ഥകളിലൂടെ കടന്നുപോകുന്നത്. കുഞ്ഞാലിക്കുട്ടിയുടെ രാഷ്ട്രീയ ജീവിതത്തിനു തന്നെ വന്തിരിച്ചടി സമ്മാനിക്കുകയാണ് കള്ളപ്പണം വെളുപ്പിക്കല് കേസുമായി ബന്ധപ്പെട്ടു ഉയര്ന്ന ആരോപണങ്ങള്. യുദ്ധത്തിനു തുടക്കമിട്ട് ജലീല് ലീഗിലുള്ളപ്പോഴും കുഞ്ഞാലിക്കുട്ടിയുടെ വലിയ എതിരാളിയായിരുന്ന കെ.ടി.ജലീല് തന്നെയാണ് കുഞ്ഞാലിക്കുട്ടിയ്ക്ക് എതിരെയുള്ള യുദ്ധം ഇപ്പോഴും നയിക്കുന്നത്. എ.ആര്.ബാങ്കിലെ കള്ളപ്പണ ഇടപാടിന്റെയും ചന്ദ്രിക ദിനപത്രം ഉപയോഗിച്ച് നടന്ന കള്ളപ്പണ ഇടപാടിന്റെയും മുഴുവന് വിശദാംശങ്ങളും ഇഡിയ്ക്ക് ലഭിച്ചിട്ടുണ്ട്. ഈ രണ്ടു അന്വേഷണങ്ങളും കുഞ്ഞാലിക്കുട്ടിയുടെ മുന്നില് സൃഷ്ടിക്കുന്ന പ്രതിബന്ധങ്ങള് ചെറുതല്ല. പത്ത് വര്ഷം ഭരണത്തില് നിന്ന് മാറി നില്ക്കേണ്ടി വരുന്നത് വലിയ പ്രതിസന്ധിയാണ് ലീഗിന് മുന്നില് സൃഷ്ടിച്ചത്. ഈ പ്രശ്നത്തിനു ഒരു കാരണക്കാരനായി കുഞ്ഞാലിക്കുട്ടിയുടെ നേരെയും ചൂണ്ടുവിരല് ഉയര്ന്നതോടെയാണ് പാര്ട്ടിയിലെ സ്വാധീനത്തിനു ഇളക്കം തട്ടി തുടങ്ങിയത്. പാണക്കാട് കുടുംബത്തില് നിന്നും എതിര്പ്പ് ചോദ്യം ചെയ്യപ്പെടാത്ത കുഞ്ഞാലിക്കുട്ടിയുടെ നേതൃത്വം ഇതാദ്യമായി ചോദ്യം ചെയ്യപ്പെടുകയാണ് ചെയ്യുന്നത്. പാണക്കാട് കുടുംബത്തില്നിന്നു തന്നെ കുഞ്ഞാലിക്കുട്ടിയ്ക്ക് എതിരെ എതിര് ശബ്ദം ഉയരുകയാണ്. കുഞ്ഞാലിക്കുട്ടിക്കെതിരെ പരസ്യവിമര്ശനത്തിനു തങ്ങള് കുടുംബത്തില് നിന്ന് മുഈന് അലി ശിഹാബ് തങ്ങള് തന്നെ തയ്യാറായത് പാര്ട്ടിയിലെ സ്വാധീനത്തിനു ഇളക്കം തട്ടാന് ഇടയാക്കി. എംഎല്എ ആയിരിക്കെ എംപിയാകാന് പോയതും എംപിയായിരിക്കെ തിരിച്ച് എംഎല്എ ആയതും കുഞ്ഞാലിക്കുട്ടിയ്ക്ക് വിനയായി. ലീഗിനേറ്റ കടുത്ത തിരഞ്ഞെടുപ്പ് തോല്വിയുടെ പിന്നില് കുഞ്ഞാലിക്കുട്ടിയുടെ ഈ കൂടുമാറ്റം ഒരു പ്രധാന പങ്ക് വഹിച്ചുവെന്ന ആരോപണം ഉയര്ന്നപ്പോള് കുഞ്ഞാലിക്കുട്ടിയ്ക്ക് അത് പ്രതിരോധിക്കാനും കഴിഞ്ഞില്ല. കുഞ്ഞാലിക്കുട്ടിയുടെ അധികാരമോഹമാണ് തിരഞ്ഞെടുപ്പില് തിരിച്ചടിയായത് എന്ന വിലയിരുത്തലിലാണ് ലീഗിലെ പ്രമുഖ നേതാക്കളില് മിക്കവരും. ഒപ്പമുണ്ടായിരുന്ന ശക്തമായ നേതാക്കളുടെ പിന്തുണയിലും ഇപ്പോള് ചോര്ച്ച സംഭവിച്ചിട്ടുണ്ട്. അതുകൊണ്ട് തന്നെ പാര്ട്ടിയില് വലിയ വൈതരണിയാണ് കുഞ്ഞാലിക്കുട്ടി അഭിമുഖീകരിക്കുന്നത്.